
Lietuvos Respublikos užsienio reikalų ministerijai 		2023-04-        Nr. 12-01-
		



Lietuvos Respublikos krašto apsaugos ministerija siunčia derinti Europos gynybos agentūros programos susitarimus dėl karių ekipuotės ir individualios apsaugos priemonių nuo cheminio, biologinio, radiologinio ir branduolinio užterštumo bendrų pirkimų (toliau – Programos susitarimai). Programos susitarimų tikslas – sudaryti galimybes Europos Sąjungos valstybėms narėms vykdyti bendrus pirkimus, Europos gynybos agentūrai (toliau – EGA) veikiant kaip perkančiajai organizacijai, kad būtų taupomos lėšos, stiprinamos bendros tiekimo grandinės, optimizuojamas pristatymas ir efektyvinamas valdymas. Programos susitarimų turinys iš esmės nesiskiria, skiriasi tik perkami objektai ir dalyviai. 
Programos susitarimai numato pirkimo projektų tikslus, valdymo struktūrą, finansines nuostatas. Programos susitarimai nesukels finansinių įsipareigojimų ir įsipareigojimo atlikti konkretų pirkimą. Programos susitarimo pagrindu EGA skelbs šaukimus ir su laimėjusiomis pramonės įmonėmis sudarys pirkimo susitarimus (angl. Framework Agreement, toliau – FA). FA sudarymas taip pat neįpareigos valstybių pateikti užsakymų ir atlikti pirkimų. Jei valstybė norės pagal šiuos pirkimų projektus atlikti pirkimą, ji turės parengti ir pateikti užsakymą raštu EGA pagal numatytą formą. EGA apibendrins gautas formas ir pagal jas parengs bendrą užsakymą pramonei (angl. Order form), kuris bus laikomas įpareigojančia sutartimi, pagal kurią EGA pateiks sąskaitas valstybėms narėms. Jei pagal Programos susitarimą Krašto apsaugos ministerija pateiktų užsakymą, jo vykdymas būtų įgyvendintas iš bendrų krašto apsaugos sistemai skirtų asignavimų ir papildomų valstybės biudžeto lėšų nepareikalautų. 
Prašytume pritarti Programos susitarimų projektams arba pateikti pastabų ar pasiūlymų. Ministerijų derinimo raštai pridedami. 
PRIDEDAMA: 
.	Programos susitarimo dėl karių ekipuotės bendro pirkimo projektas anglų kalba, 36 lapai. 
.	Programos susitarimo dėl karių ekipuotės bendro pirkimo projekto vertimas į lietuvių kalbą, 36 lapai.
.	Programos susitarimo dėl individualios apsaugos priemonių nuo cheminio, biologinio, radiologinio ir branduolinio užterštumo bendro pirkimo projektas, 33 lapai. 
.	Programos susitarimo dėl individualios apsaugos priemonių nuo cheminio, biologinio, radiologinio ir branduolinio užterštumo bendro pirkimo projekto vertimas į lietuvių kalbą, 33 lapai. 
.	Ministerijų išvados 2 lapai. 

